36,5 millioner kroner. Så meget samlede de 28.000 frivillige, der søndagen igennem har stemt dørklokker over hele landet, ind til Kræftens Bekæmpelse. Resultatet er ny rekord og 1,9 millioner kroner bedre end i 2015. - Det er meget overvældede. Jeg mødte kun åbne og glade mennesker, og næsten alle gav et bidrag. Flere havde pengene klar og sagde, at de havde ventet på os. Et sted havde familiens børnebørn samlet alle husets mønter, som de gav – og så smed morfar lige lidt ekstra i. Vi er dybt taknemlige for alle beløb - store som små, siger Dorthe Crüger, der søndag er en imponeret formand for Kræftens Bekæmpelse. Flere havde pengene klar og sagde, at de havde ventet på os I Nordjylland mangler indsamlingens resultat klokken 20.30 stadig at blive endeligt opgjort, men mange steder er resultaterne afleveret og status for landsdelen er, at 3.499.758 kroner er blevet samlet ind af knap 2900 indsamlere. - Vi er simpelthen så glade! Den meget store opbakning er med til at styrke kampen mod kræft, og det er en varm håndsrækning til alle kræftramte og pårørende i Danmark. Uden den enorme støtte fra befolkningen ville vi ikke kunne bane vejen for, at færre får kræft, og at flere overlever og får et godt liv efter sygdommen. Derfor vil jeg gerne sige en kæmpe stor tak både til alle dem, der har samlet ind og dem der har givet et bidrag, siger Dorthe Crüger i en pressemeddelelse. I Nordjylland var det ikke overraskende i Aalborg Kommune, der blev samlet mest ind. Her lyder resultatet, der er et af de endelige, på 1.115.483 kroner. Derefter følger Thisted Kommune, hvor der blev samlet 425.457 kroner ind. De lokale indsamlingsresultater opdateres løbende, og kan følges HER .

Opsummering:
Det nordjyske resultat for Kræftens bekæmpelses landsindsamling ender på mere end 3,5 millioner kroner. På landsplan sætter indsamlingen rekord.